En aalborgensisk taxichauffør blev ved tre-tiden natten til lørdag overfaldet af en kunde. Kunden skulle køres til Øgade-kvarteret - og undervejs bad han om at få stoppet hyrevognen ved Shelltanken på Karolinelundsvej. Han skulle dels hæve penge, dels købe noget mad på tanken. Da han kom tilbage til hyrevognen opstod der skænderi om betalingen. Kunden gav chaufføren et blåt øje og ved faldet kvæstede chaufføren den ene skulder alvorligt. Det siger Poul Badsberg, vagtchef ved Nordjyllands Politi, til TV2/Nord. Nordjyllands Politi regner med at kunne identificere gerningsmanden dels via overvågningsbilleder fra tankstationen, dels via hans brug af pengeautomaten. - Vi har ham om et par dage, hvis han ikke forinden har meldt sig selv, siger Poul Badsberg. Der er tale om en cirka 20-årig mand 175-180 cm og med lyst hår.

Referat:
Politiet på jagt efter ung mand, der overfaldt chaufføren i Aalborg i nat